tartuNLP/wikipedia-smugri-20251201 huggingface dataset:
Vaike Pääsuke

Vaike Pääsuke (neiuna Vaike Kannistu; 20. juuni 1941 Haabsaare – 27. november 2018) oli eesti pakendidisainer ja graafik.
Ta on lõpetas 1961. aastal Kunda Keskkooli. Seejärel õppis ta aastatel 1961–1962 Tallinna Pedagoogilises Instituudis joonistamise ja käsitöö erialal ning aastatel 1962–1969 Eesti Riiklikus Kunstiinstituudis, mille lõpetas graafikuna.
Ta töötas aastatel 1969–1973 Üleliidulise Kaubanduspalati Eesti NSV osakonnas graafikuna, sealt liikus ta Kunstitoodete Kombinaati, kust samal aasta lõpust kuni aastani 1981 töötas ta Eesti NSV Toiduainetetööstuse Ministeeriumi Konstrueerimise ja Tehnoloogia büroos vanemkunstnikuna. Aastatel 1981–1986 töötas ta eksperimentaalkombinaadis Mehis kunstnikuna ja 1986. aastast eksperimentaalkombinaadis Bit kunstilise toimetajana.
Ta on kavandanud kompvekivabriku Kalev toodete pakendeid ja heliplaadiümbriseid; ta on saanud pakendivõistlustel auhindu. Lisaks on ta kujundanud raamatuid.
Isiklikku.
Tema vend Jaan Kannistu oli Pärnu KEKis ehitusjuht, õde Maarja Nummert oli arhitekt.
Tema abikaasa oli maalikunstnik Tiit Pääsuke, nende lapsed Toomas ja Liisi on illustreerinud raamatuid.
Álex Grimaldo

Alejandro Grimaldo García (sündinud 20. septembril 1995 Valencias) on Hispaania jalgpallur. Ta mängib vasakkaitsjana Saksamaa kõrgliiga klubis Leverkuseni Bayer.
Klubikarjäär.
Barcelona.
Grimaldo liitus 2008. aastal Barcelona noortesüsteemiga. Ta klubi reservmeeskonnas debüüdi 4. septembril 2011, saades 15 aasta ja 349 päeva vanuselt kõige nooremaks debütandiks Hispaania esiliigas. Barcelona reservmeeskonnas mängis ta kuni 2015. aastani.
Benfica.
2015. aasta lõpus sõlmis ta lepingu Portugali kõrgliigaklubiga Lissaboni Benfica. Üleminekusumma oli 1,5 miljoni eurot. Debüüdi Portugali kõrgliigas tegi ta 29. veebruaril 2016 mängus União vastu. Esimese värava lõi ta klubi meeskonnas 2. oktoobril 2016 mängus Feirense vastu.
2. oktoobril 2018 lõi ta UEFA Meistrite Liiga alagrupimängus värava Ateena AEK vastu. Sama aasta 12. detsembril lõi ta sama vastase vastu värava 30 meetri kauguselt karistuslöögist, tuues Benficale 1:0 võidu. Hooajal 2018/2019 tuli ta Benficaga Portugali meistriks ja ta valiti samal hooajal Portugali kõrgliiga hooaja sümboolsesse koosseisu. Benficaga tuli ta Portugali meistriks veel ka hooajal 2022/23, mil ta valiti samuti liigahooaja sümboolsesse koosseisu.
Leverkuseni Bayer.
2023. aasta mais sõlmis ta nelja-aastase lepingu Saksamaa kõrgliigaklubiga Leverkuseni Bayer..
Koondisekarjäär.
Aastatel 2011–2016 mängis Grimaldo Hispaania noortekoondistes. 2012. aastal tuli ta Hispaania kuni 20-aastaste koondisega omavanuste Euroopa meistriks.
Hispaania jalgpallikoondises tegi ta debüüdi 16. novembril 2023 EM-i valikmängus Küprose vastu.
Júnior Moraes

Aluísio Chaves Ribeiro Moraes Júnior (mängijanimega Júnior Moraes; sündinud 4. aprillil 1987 Santoses) on Brasiilia päritolu Ukraina jalgpallur. Ta mängib ründajana Brasiilia kõrgliigaklubis Corinthians. Ka tema vanem vend Bruno Moraes on jalgpallur.
Ta alustas karjääri 2007. aastal kodulinnaklubis Santos. Samal aastal võitis ta klubiga São Paulo osariigi meistrivõistlused Campeonato Paulista.
2010. aastal suundus ta Euroopasse, liitudes esmalt Rumeenia kõrgliigaklubiga Gloria Bistrița. Hooaja 2009–10 teise poolega lõi ta Rumeenia liigas kümme väravat.
Hooajal 2011–12 mängis ta Bulgaaria kõrgliigaklubis Sofia CSKA. Ta lõi sel hooajal liigas 16 väravat ning jagas sellega koos ühe teise mängijaga liiga hooaja suurima väravaküti tiitlit. Sofia CSKA sai sel hooajal liigas teise koha, kaotades Razgradi Ludogoretsile kõigest ühe punktiga.
Aastatel 2012–2022 mängis ta põhiliselt Ukraina kõrgliiga klubides. Kolm esimest hooaega veetis ta Donetski Metalurgi ridades. Kõige edukam hooaeg selles klubis 2013–14, kui ta lõi Ukraina liigas 19 väravat ja jäi väravate arvult sel hooajal alla vaid Luiz Adrianole, kes lõi ühe värava rohkem.
2015. aasta mais sõlmis ta kolme aasta pikkuse lepingu Kiievi Dinamoga. Kohe esimesel hooajal tuli ta klubiga Ukraina meistriks. 2016. aastal võideti lisaks Ukraina superkarikas.
2017. aastal oli ta lühikest aega laenul Hiina kõrgliiga klubis Tianjin Quanjian.
2018. aasta juunis sõlmis ta kaheaastase lepingu Ukraina kõrgliiga klubis Donetski Šahtar. Hooaegadel 2018–19 ja 2019–20 tuli ta klubiga Ukraina meistriks. Mõlemal hooajal oli ta liiga suurim väravakütt (vastavalt 19 ja 20 väravat).
2022. aasta märtsis naasis ta Brasiiliasse, sõlmides Corinthiansega lepingu, mis kehtib kuni 2023. aasta detsembrini.
2019. aasta märtsis sai ta Ukraina kodakondsuse ja õiguse esindada koondises Ukrainat. Ukraina jalgpallikoondises tegi ta debüüdi 22. märtsil 2019 mängus Portugali vastu. Koondisekarjääri esimese värava lõi ta 28. märtsil 2021 MM-i valikmängus Soome vastu.
Darriwili lade

Darriwili lade on ordoviitsiumi ladestu alamordoviitsiumi ladestiku globaalne ja kohati ka regionaalne kronostratigraafiline üksus (lade). Seda hakkas esimesena eristama Thomas Sergeant Hall aastal 1899. Lade on nime saanud Darriwili kihelkonna järgi, mis asub Victoria osariigis Granti maakonnas. Lademe alumist piiri määratleb graptoliit "Undulograptus austrodentatus"e esmakordne ilmumine Huangnitangi piirpaljandis Changshani linna lähistel Zhejiangis, lademe ülempiiri märgib graptoliit "Nemagraptus gracilis"e esmakordne ilmumine Sularpi ojasängi piirpaljandis Fågelsångsdaleni looduskaitsealal Rootsis (tegemist on regionaalses geokronoloogias üleminekuga Uhaku lademe kivimitelt Kukruse lademe kivimitele). 
Darriwili lade lasub Dapingi lademel ja see lamab Sandby lademe all. Lademe vanus on 468,1...460,9 miljonit aastat. Eestis vastavad sellele Kunda, Aseri, Lasnamäe ja Uhaku lade. Lisaks loetakse regionaalses stratigraafias Darriwili lademesse kuuluvaks Napa kihistik, Miorõ kihistu ja Rokiškise kihistu.
Suurbritannia regionaalses stratigraafias vastavad Darriwili lademele Aberreiddy lade ja Llandeilo lade, Siberis Vihhorevi lade, Muktei lade, Volgino lade ja Kirenski-Kudrino lade ning Vahemere ja Põhja-Gondwana piirkonnas Oretania lade ja Dobrotivi lademe alumine osa. Hiina ja Austraalia regionaalne stratigraafiline skeem kasutavad nimetust Darriwili lade.
Darriwili lademe moodustumise ajast pärinevad esimesed maismaataimede eosed.
Austraalia regionaalses stratigraafias lasub Darriwili lade Yapeeni lademel ja see lamab Gisborni lademe all. Austraalia lademete süsteem on kasutusel ka Uus-Meremaa Permile eelnevas geokronoloogias. Austraalias moodustusid sellel perioodil valdavalt kildad ja graniit.
Hiina regionaalses stratigraafias lasub Darriwili lade Dapingi lademel ja see lamab Neichiashani lademe all.
Nabil Fekir

Nabil Fekir (sündinud 18. juulil 1993 Lyonis) on Prantsusmaa jalgpallur. Ta mängib ründava poolkaitsjana või ründajana Hispaania kõrgliiga klubis Real Betis ja Prantsusmaa jalgpallikoondises.
Fekir liitus 12-aastaselt Lyoni Olympique'i noorteakadeemiaga. Ta naasis klubi juurde 2011. aastal. Klubi põhimeeskonnas tegi ta debüüdi 28. augustil 2013 UEFA Meistrite Liiga kvalifikatsioonimängus Real Sociedadi vastu. Kolm päeva hiljem tegi ta debüüdi Prantsusmaa kõrgliigas, kui kohtuti Évianiga. Esimese värava lõi ta Prantsusmaa liigas 27. aprillil mängus Bastia vastu.
Hooajal 2014–15 sai ta Lyoni Olympique'i põhimeeskonna liikmeks. Ta lõi sel hooajal Prantsusmaa liigas koguni 13 väravat ja andis üheksa resultatiivset väravasöötu. Järgmisel hooajal oli ta vigastuse tõttu pikka aega väljakult eemal. Fekiri seni kõige edukam hooaeg on olnud 2017–18, kui ta lõi Prantsusmaa liigas 18 väravat. Hooaegadel 2014–15 ja 2017–18 on ta valitud Prantsusmaa kõrgliiga sümboolsesse koosseisu. 2015. aastal valiti ta Ligue 1 aasta noormängijaks.
Debüüdi Prantsusmaa jalgpallikoondises tegi ta 26. märtsil 2015 sõprusmängus Brasiilia vastu. Esimese värava lõi ta koondise särgis sama aasta 7. juunil sõprusmängus Belgia vastu. 2018. aastal tuli ta Prantsusmaa koondise koosseisus [[[[2018. aasta jalgpalli maailmameistrivõistlused|maailmameistriks]].
Välislingid.
[[Kategooria:Prantsusmaa jalgpallurid]]
[[Kategooria:Lyoni Olympique'i mängijad]]
[[Kategooria:Real Betise jalgpallurid]]
[[Kategooria:Ligue 1 mängijad]]
[[Kategooria:Auleegioni rüütlid
[[Kategooria:Sündinud 1993]]
Aktsiaorder

Aktsiaorder on börsimaaklerile esitatud kliendi nõue osta või müüa orderil määratud kogus väärtpabereid. Tehing toimub korraldusel märgitud hinnaga või turuhinnaga. Aktsiaorderi hind võib olla nii määratud kui ka määramata. 
Aktsiaordereid ehk tehingukorraldusi on erinevaid. Populaarsemad tehingukorralduse liigid on turuhinnaga order, limiitorder, päevane order, stopporder ja täismahus order. Erinevate väärtpaberite puhul on oluline, millist tehingukorraldust kasutada, et vältida kahjumlikke tehinguid.
Turuhinnaga order.
Turuhinnaga order (ingl "market order") täidetakse nii kiiresti kui võimalik ja hetkel parima saada oleva turuhinnaga. Ostuorderid täidetakse avatud börsil müügihinnaga või sellele lähedase hinnaga. Müügiorderid täidetakse avatud börsil ostuhinnaga või sellele lähedase hinnaga. Turuhinnaga order täidetakse järgmisel päeval avamishinnaga või sellele lähedasega juhul, kui tehingukorraldus sisestatakse peale börsi sulgemist. 
Turuhinnaga orderi pluss on kohene täitmine, kuid investor võtab endale hinnariski – tehingu hind sõltub oluliselt turu hetkeolukorrast. Seepärast peaks investoril olema hea ülevaade turu hetkeolukorrast ning ta peaks loobuma turuhinnaga orderi kasutamisest vähem likviidsete väärtpaberite korral. 
Limiitorder.
Limiitorderit (ingl "limit order") kutsutakse muuhulgas ka piirangukäsuks. Piirangukäsk määrab väärtpaberi piirhinna. Limiitorderi ostukorraldus aktiviseerub alla piirhinna või piirhinnaga. Limiitorderi müügikorraldus aktiviseerub piirhinnaga või üle selle. 
Limiitorderi puhul määrab investor ise kõrgeima vastuvõetava ostuhinna või madalaima vastuvõetava müügihinna. Kui tellimust ei saa kohe täita, jääb see ootele. 
Kõige agressiivsemat limiitorderi hinda nimetatakse parimaks hinnaks (ingl "best bid"). Odavaimat müügihinda küsivat orderit nimetatakse madalaimaks müügihinnaks (ingl "best bid"). Parima hinna ja madalaima müügihinna vahet nimetatakse kursivaheks (ingl "spread"). Limiitorderi eelis on võimalus määrata ise sobiv tehinguhind, kuid samas võtab investor riski, et tehinguni jõudmine võtab rohkem aega või soovitud tehingut ei toimugi. 
Päevane order.
Päevane order (ingl "day order") ehk päevakäsund on orderi tingimus, mis käsib tellimuse tühistada, kui seda ei suudeta täita käesoleva päeva jooksul. Puhkepäevadel sisestatud päevane order kehtib järgmise kauplemispäeva lõpuni. 
Stopporder.
Stopporder (ingl "stop order") aktiveerub aktsiahinna jõudmisel kindlaksmääratud stopp-hinnani. Stopporderi ostukorraldus aktiveerub peale hinna langemist allapoole stopphinda. Stopporderi müügikorraldus aktiveerub turuhinna jõudmisega stopp-hinnani. 
Tavaliselt kasutatakse seda orderit siis, kui positsioon on juba soetatud ja eesmärgiks on kahjumi piiramine. Stopporderi puhul tuleb jälgida, et stopplimiit oleks turuhinnast madalam, sest vastasel juhul aktiveerub order kohe. 
Täismahus order.
Täismahus (ingl "all or none, all or nothing") orderi tingimus, mille järgi maakler täidab orderi vaid juhul, kui saadaval on kogu soovitav kogus. Kui soovitavat väärtpaberit ei ole võimalik vajalikus koguses turult saada, siis jääb order kuni märgitud lõpptähtajani täitmata.
Guillaume Hoarau

Guillaume Hoarau (sündinud 5. märtsil 1984 Saint-Louisis) on Réunionil sündinud Prantsusmaa endine jalgpallur, kes mängis ründajana Prantsusmaa, Hiina ja Šveitsi klubides ning Prantsusmaa jalgpallikoondises.
Ta mängis klubikarjääri esimeses pooles Prantsusmaa klubides Le Havre, Gueugnon, Paris Saint-Germain (Prantsusmaa meister 2012–13) ja Bordeaux' Girondins ning Hiina kõrgliiga klubis Dalian Yifang. Klubi karjääri teises pooles mängis ta Šveitsi klubides Young Boys ja Sion. Hooaegadel 2017–18, 2018–19 ja 2019–20 tuli ta Young Boysiga Šveitsi meistriks. Hooajal 2018–19 lõi ta Šveitsi kõrgliigas 24 väravat, millega oli liiga suurim väravakütt.
Aastatel 2010–2011 pidas Hoarau Prantsusmaa jalgpallikoondises viis mängu.
Maiu

Maiu on eesti naisenimi.
2018. aasta 1. jaanuari seisuga oli Eestis eesnimi Maiu 342 naisel. Maiu oli populaarsuselt 375. naisenimi. Maiu oli keskmiselt 47 aasta vanune (mediaanvanus oli 48). Kõige populaarsem oli eesnimi Maiu vanuserühmas 50–54, kus neid oli 10 000 elaniku kohta 7,15.
Maiu nimepäev on 2. mai.
Õilme Torv

Õilme Torv (sünninimi Õilme Einberg; 26. juuli 1932 – 18. november 1991 Tallinn) oli eesti õpetaja ja teadusorganisaator.
1956. aastal lõpetas ta Tallinna Pedagoogilise Instituudi eesti keele ja kirjanduse õpetajana. Seejärel töötas Turba Keskkoolis eesti keele õpetajana.
1970.–1980. aastatel oli ta Eesti NSV Ühingu Teadus teadussekretär rahvaülikoolide alal ja Eesti NSV Rahvaülikoolide Nõukogu esimehe asetäitja.
Ta on maetud Pärnamäe kalmistule.
Visaia keeled

Visaia keeled (varem ka "bisaia keeled") on rühm Vahe-Filipiini keeli, kuhu kuuluvad hiligainoni keel, sebu keel ja varai keel.
Kõnelejaid kokku 24 miljonit.
Milvi Tedremaa

Milvi Tedremaa (aastani 1960 Milvi Tammerik; 1. juuni 1937 Tallinn – 8. mai 2012 Tallinn) oli eesti võrkpallur ja raamatukogundustegelane. 
1955. aastal lõpetas ta Tallinna 1. Keskkooli ning 1960. aastal Tartu Riikliku Ülikooli ajaloo-keeleteaduskonna raamatukogunduse ja bibliograafia osakonna. 
Tema treenerid olid Harry Aumere, Ivan Dratšov, Aleksander Rünk ja Jaan Jürimäe. 
1954. aastal võitis ta Eesti naiskonnas võrkpallis NSV Liidu noorte meistrivõistlustel pronksmedali. Aastatel 1960–1965 tuli Tallinna Kalevi naiskonnas 6 korda Eesti meistriks. 
Ta töötas Eesti Meditsiiniraamatukogus aastatel 1960–1964 raamatukoguhoidjana ja 1964–2006 direktorina. 
Ta on maetud Rahumäe kalmistule.
Sebu keel

Sebu keel (ka sebuano keel; sebu keeles "Sinugboanon" või "Binisayang", inglise keeles "Cebuano") on üks austroneesia keeli. Seda kõnelevad Filipiinidel Kesk-Visaya piirkonnas, Ida-Visaya lääneosas ja Mindanao saarel ligi 45 miljonit inimest, kellest enamik kuulub sebude hulka.
Sebu keele mitteametlik omanimetus on "Bisaya", mille ülevõtmist teaduslikus kasutuses lingvistid küll väldivad, kuna see võib tekitada segadust teiste visaia keelterühmaga, millesse sebu keel kuulub. Visaia keeled on Vahe-Filipiini keeled, mis on omakorda osa austroneesia keelkonnast. Filipiinide suurim keel on tagalogi keel, kuid 1980. aastateni oli sebu keel Filipiinide suurim kohalike emakeelsete kõnelejate arvuga keel. See on ka visaia keeltest levinuim.
Sebu keel on Kesk-Visaia, Ida-Visaia, osa Palawani ja Mindanao piirkonna "lingua franca". Sebu keel on saanud nime Cebu saare järgi, kust see pärineb. Levinuim keel on sebu ka Lääne-Leytes, eriti Ormocis ja teistes linna ümbritsevates omavalitsustes, ehkki enamik kohalikke nimetab keelt omaenda demonüümi järgi, näiteks Ormocis "Ormocanon" Albueras "Albuerahanon". Sebuano kolmetäheline kood ISO 639-2 standardis on ceb, kuid ISO 639-1 kahetähelist koodi sel pole.
Esmakordselt dokumenteeris sebu keele sõnaloendina Antonio Pigafetta, Itaalia maadeuurija, kes osales Fernão de Magalhãesi 1521. aasta ekspeditsioonil. Hispaania misjonärid hakkasid sebu keeles kirjutama 18. sajandi alguses. Hispaania 300-aastase koloniaalvõimu mõjul sisaldab sebu keel arvukalt hispaania laensõnu, samuti kasvas vokaalide arv kolmelt (a, i, u) viiele (lisandusid e ja o). Laensõnu lisandus ka teistest ajaloolistest keelekontaktidest nagu araabia ja sanskriti keelest.
Sebu keelt kirjutatakse ladina kirjas, kuid ajalooliselt on kasutusel olnud kohalik kiri "baybayin", mida on kasutanud paljud Filipiinide keeles, sh tagalog.
Keeles on viis vokaali ja 18 konsonanti: nasaalid m, n̪, ŋ, klusiilid p, b, t̪, d̪, k, g ja kõrisulghäälik ʔ, frikatiivid s̪ ja h, afrikaadid t͡ʃ ja d͡ʒ, aproksimandid j ja w, lateraal l̪ ja ɾ̪. Sõnarõhk võib paikneda eri silpides ja eristada sõnu. 
Sebukeelne Vikipeedia on üks suuremaid (detsembri 2018 seisuga on selles üle 5 miljoni artikli, millega jääb suuruselt 2. kohale pärast ingliskeelset Vikipeediat). Seda peamiselt tänu rootslaste ehitatud tõlkerobotile Lsjbot, mille autori Sverker Johanssoni naise Smiley emakeel on sebu keel. Kuna sebu Vikipeedia koosneb aga valdavalt automaatselt loodud artiklitest ja see ei ole arenenud elujõuliseks vikiks, on tõstatatud ka küsimusi selle keeleprojekti sulgemisest.
Siseturundus

Siseturundus tähendab ettevõtte turundamist organisatsiooni siseklientidele ehk töötajatele ning keskendub nende huvi suurendamisele lõppklientide ja sihtide vastu ning töötajate motivatsiooni tõstmisele . Siseturundus seisneb töötajate vajaduste rahuldamises. Kui esmase turu vajadused pole rahuldatud, pole suurt efektiivsust oodata ka välisturunduses ehk lõppkliendi rahulolu on samuti väike. 
Ajalugu.
Siseturunduse mõistet hakati kasutama 1970. aastatel, kui uurijad Berry, Hensel ja Burke pakkusid klientide teenindamise kvaliteedi parendamiseks välja siseturunduse, mille idee seisnes selles, et klientide vajaduste rahuldamiseks tuleb esmalt rahuldada töötajate vajadused .
Eesmärk.
Siseturunduse eesmärk on kasvatada personali motiveeritust töötama osaliste turustajatena ehk töötajad tunnistavad ja väärtustavad oma rolli firma peamise sihtrühma – välisklientide – teenindamises. Lisaks välisklientide rahulolule saab organisatsioon edukast siseturundusest kasu ka lojaalsete ja aktiivsete töötajate näol, sest kvaliteetse teeninduskultuuri olemasolu meelitab uusi töötajaid ettevõttega liituma ning kauaaegseid häid töötajaid ettevõttesse jääma. 
Turvalise, toimiva ja meeldiva töökeskkonna loomine suurendab ka töötajate produktiivsust ja toodangu kvaliteeti .
Siseturunduse korraldus.
Juhi ülesanne on tegeleda siseturundusega ehk hoolitseda oma töötajate vajaduste täitmise eest. Ameerika psühholoog Abraham Maslow on loonud viietasandilise inimvajaduste hierarhia, mis koosneb füsioloogilistest, turvatunde, sotsiaalsetest, tunnustuse ja eneseteostuse vajadustest. Omal moel on organisatsiooni juhil võimalik kõigi olulisemate vajaduste täitmisele kaasa aidata, pakkudes oma alluvatele kuulumisvajaduse täitmiseks näiteks töid, mis kasvatavad meeskonnavaimu, tunnustusvajaduse rahuldamiseks suuremaid valikuvõimalusi ja positiivset tagasisidet tehtud töö eest ning eneseteostuse vajaduse täitmiseks võimaldada täiendkoolitusi ja anda töötaja oskustele vastavat tööd. 
Siseturunduslikult on juhil oluline ka oma töötajatega pidevalt suhelda, neid informeerida ja ettevõtte tegemistega kursis hoida, olgu selleks siis uute toodete või teenuste kasutuselevõtt, uued turundusstrateegiad, lõppklientide ootused organisatsiooni suhtes või töötaja olulisus ettevõtte ja selle lõppklientide jaoks .
Siseklientide vajaduste rahuldamine tähendab nii sotsiaalsete väärtuste, nõuannete kui ka neile tööülesannete täitmiseks vajaminevate vahendite võimaldamist. See eeldab :
Näide siseturundusest.
Innovaatiline tehnoloogiaettevõte Cleveron AS turundab oma töötajatele tervislikku eluviisi, pakkudes iga kuu 40 eurot sporditoetust ja mittesuitsetamise toetust. Lisaks pakub ettevõte töötajatele iga päev lõunasööki ning võimaldab iga viie aasta tagant kolm kuud puhkust võtta.
Maksepuhkus

Maksepuhkus tähendab laenu põhiosa väljamaksmise peatamist teatud ajaks, mille jooksul on vaja tasuda ainult intressimakseid.
Maksepuhkuse ajal ei pea laenuvõtja laenu tagasi maksma laenuandjaga kokku lepitud aja jooksul, kuid intressimaksetest laenuvõtjat ei vabastata. Laenuandjaga kokku lepitud aja jooksul tuleb maksepuhkusel laenatud summa eest tasuda ainult intressi. Võivad olla ka erandjuhud, kus laenuvõtja saab täieliku maksepuhkuse, mis tähendab nii põhiosa kui intressimaksete peatamist.
Kuidas saada maksepuhkust?
Selleks, et saada maksepuhkust, tuleb esitada maksepuhkuse taotlus, mille jaoks tuleb eelnevat võtta ühendust pangaga ja probleemi olemust selgitada. Sõltuvalt laenu suurusest, sellega tulenevatest intressidest, laenu väljamaksmise perioodist ei pruugi võlgnik maksepuhkust alati saada. Panga poolt maksepuhkuse väljaandmise alternatiiviks võib olla laenulepingu muutmine, kus pikendatakse laenu väljamaksmise perioodi ning vähendatakse igakuiseid makseid.
Maksepuhkuse liigid:
Passiivne sissetulek

Passiivne sissetulek on sissetulek, mille saamiseks ei tehta tööd, vaid rahavoog tekib muudel viisidel, näiteks investeerimisel.
Enam levinud on kolm passiivse sissetuleku saamise viisi: intress, üür ja dividendid.
Intress on tasu selle eest, kui antakse raha kellelegi kasutamiseks ehk raha laenatakse. Üks turvalisemaid viise selleks on tähtajaline hoius. Alates 2018. aastast on hoiuseintress maksustatud tulumaksuga. Üüri on võimalik saada näiteks kinnisvara kasutada andmise eest. Dividende on võimalik saada, ostes dividende maksvalt ettevõttelt aktsiaid.
Tasakaaluhind

Tasakaaluhind on hind, mis on kujunenud nõudluse ja pakkumise tagajärjel .
Tasakaaluhind kujuneb nõudluse ja pakkumise tagajärjel. Tarbijate huvi on toodet osta võimalikult odavalt ning tootjate huvi on müüa võimalikult kallilt. Liiga kallist toodet tarbijad ei osta, liiga odavalt müües ei ole tootjatel huvi enam toota. Tuleb leida hind, mis on vastuvõetav mõlemale osapoolele – hind, mida tarbijad on nõus maksma ning mille eest tootjad on nõus müüma, seda hinda nimetataksegi tasakaaluhinnaks.
Tasakaaluhinna selgitamiseks lõi majandusteadlane Alfred Marshall (1842-1924) "Marshalli risti", kus kujutatakse nõudluse ja pakkumise kõverat, kõverate ristumiskoht on tasakaaluhind.
Marshall on öelnud: "Kõikidel juhtudel on nii, et mida rohkem teatud asja turul müügiks pakkuda, seda madalama hinnaga leiab see ostja."
Puna-rusujuur

Puna-rusujuur ("Lithospermum erythrorhizon" Siebold et Zucc) on üks rusujuure ("Lithospermum") liike, Ida-Aasias tuntud ravim- ja värvitaim. Hiina keeles on see "zǐcǎo" (), korea keeles "jichi" ()ja jaapani keeles "murasaki" (; ).
Puna-rusujuure juurtest toodetakse kallist värvainet jaapanikeelse nimega "shikon", mis annab tekstiilikiududele violetse, sinakapoolse purpuriga sarnaneva värvuse. Shikon on tuntud ka nime all "tokio violett". Värvaine peamine keemiline komponent on naftokinoonide hulka kuuluv orgaaniline ühend šikoniin. Peitsainena kasutatakse tuhaleelist, tulemus võib sõltuda ka vee omadustest.
Välislingid.
Puna-rusujuur U.S. National Plant Germplasm System portaalis GRIN Global
Shikon

Shikon (), ka tokio violett, või värvitaime jaapanikeelse nime järgi murasaki (; ), on puna-rusujuure juurtest toodetav traditsiooniline värvaine Jaapanis.
"Shikon"i kasutatakse tekstiilide, eelkõige siidi värvimiseks ja see kuulus traditsiooniliselt kõrgemate seisuste jaoks reserveeritud värvide hulka, kõnekeelse nimetusena on käibel ka laen inglise keelest "rojaru purpuru". Värvaine peamine keemiline komponent on naftokinoonide hulka kuuluv orgaaniline ühend šikoniin. Peitsainena kasutatakse tuhaleelist. Värvus peaks meenutama sinakamapoolset purpurit, kuid tulemus võib muutuda töötlusainete, sh ka vee omadustest.
Viitenumber

Viitenumber on struktureeritud info, mida saab edastada krediitkorralduse makseinfona pankadevahelises krediitkorraldusskeemis.
Hiljemalt alates 2014. aasta veebruarist on vastavalt Euroopa Parlamendi ja Nõukogu määrusele nr 260/2012 Eesti pangad kohustatud riigisiseste kreeditkorralduste teostamiseks kasutama üleeuroopalist makseskeemi. Vastavalt SEPA kreeditkorralduse skeemi implementeerimise juhendile on võimalik kreeditkorralduse makseinfona edasta kas struktureerimata infot või struktureeritud infot, aga mitte mõlemat üheaegselt.
Viitenumbri standard.
Standard määrab viitenumbri pikkuse, kontrolljärgu asukoha ning kontrolljärgu arvutamise algoritmi. Viitenumber on käesolevale standardile vastav ning makse saaja poolt koostatav numbriline makse selgitus. 
Viitenumbri standardi nõuded:
Standardi rakendamine.
Pangad kontrollivad alates 1. veebruarist 1997 viitenumbri vastavust standardile ning nimetatud kuupäevast alates ei aktsepteeri viitenumbri väljal standardile mittevastavat numbrit.
Värvitaimede loend

"Siin on mittetäielik tähestikuline loend taimedest, millest saadakse värvaineid tekstiilikiududele, aga ka värvipigmentidele, paberile jm värvuse andmiseks.
Gewehr 43

Gewehr 43 või Karabiner 43 (lühendatult G43, K43 või Kar 43) on Teise maailmasõja ajal Waltheri leiutatud Saksa poolautomaantne vintpüss, mis kasutab 7,92×57mm Mauser laskemoona.
Relva disainis lähtuti peamiselt G41(W)-st, kuid sellele liideti gaasimehhanism, mis sarnanes Nõukogude Liidu Tokarev SVT-40-l kasutatavaga.
Kokku toodeti 402 713 relva, millest 53 varustati neljakordsete Zielfernrohr 43 (ZF 4) sihikutega.
Lest (perekond)

Lest ("Platichthys") on perekond lestaliste seltsi kuuluvaid kalu.
Liigid.
Perekonda kuuluvad
Nuwerus

Nuwerus on asula Lõuna-Aafrika Vabariigis Lääne-Kapimaa provintsis West Coasti ringkonnas Matzikama vallas.
Lõuna-Aafrika Vabariigi 2011. aasta rahvaloenduse andmetel oli Nuweruse elanikest värvilisi 81,38%, valgeid 9,85%, mustanahalisi aafriklasi 7,69%, India või Aasia päritolu inimesi 0,77% ja teisi 0,46%. Afrikaani keelt pidas emakeeleks 96,39% inimesi ja inglise keelt 2,35%.
TV3 Puls

TV3 Puls on Taani telekanal. See alustas tööd 23. märtsil 2009. Kanalit haldab Nordic Entertainment Group (varem Modern Times Group, mis jagunes 2018. aastal).
Kanal edastab peamiselt sarju, elustiilisaateid kogu perele ja spordiülekandeid.
Gerstmanni-Sträussleri-Scheinkeri sündroom

Gerstmanni-Sträussleri-Scheinkeri tõbi on väga haruldane, peamiselt pärilik ja surmaga lõppev haigus, mis avastati 1936. aastal.
Sümptomiks on muu hulgas süvenev dementsus.
Esinemissagedus on 1 juhtum 15 miljoni inimese kohta.
Kuru (haigus)

Kuru on väga haruldane, ravimatu ja alati surmaga lõppev neurodegeneratiivne häire, mis oli varem levinud Paapua Uus-Guineas. 
Nimetus "kuru" tuleneb Kainantu-Goroka keele sõnast "kuria" või "guria" ("raputama") – värinad on haiguse tavaline sümptom. Sõna "kúru" tähendab "värisemist". Kuru on tuntud ka kui "naeruhaigus"’, mis on tingitud haiguse põhjustatud patoloogilistest naerupahvakutest, mis on ka haiguse üks sümptom.
Nüüdseks on kinnitust saanud fakt, et kuru kandus edasi Paapua Uus-Guinea hõimurahvaste traditsioonilise matusekannibalismi kaudu. Surnud pereliikmeid keedeti ja seejärel söödi, mis nende traditsioonide kohaselt aitas vabastada surnu hinge. Naised ja lapsed tavaliselt sõid surnu aju, mis oli kuru tekke ning levimise eelduseks, seetõttu oli ka haigus levinud rohkem naiste ja laste seas.
Epideemia algas ilmselt sellest, kui ühel külaelanikul arenes välja Creutzfeldti-Jakobi tõbi ja haige suri. Kui teised külaelanikud sõid surnu aju, siis nakatusid ka nemad haigusega ja see levis teistele külaelanikele nakatunud ajude söömisega.
Sümptomaatika.
Kuru on närvisüsteemi haigus, mis põhjustab füsioloogilisi ja neuroloogilisi toimeid, mis põhjustavad surma. Seda iseloomustab koordinatsiooni ja lihase liikumise kontrolli kaotamine.
Sümptomid:
Sümptomaatika jaguneb kolmeks etapiks:
Nakatunud inimene sureb 11–14 kuu jooksul pärast esimese staadiumi sümptomite teket. Sageli sureb nakatunu kopsupõletikku või infektsiooni.
Põhjustaja.
Kuru haigust põhjustab ebanormaalselt muundunud valkude (prioonvalkude) ülekandumine. See kandus inimestele kannibalismi rituaali kaudu, kus söödi ajusid, mis sisaldasid prioone.
Augrabies

Augrabies on linn Lõuna-Aafrika Vabariigis Põhja-Kapimaa provintsis ZF Mgcawu ringkonnas Kai !Garibi vallas. Linn asub Oranje jõe lõunakaldal.
Lõuna-Aafrika Vabariigi 2011. aasta rahvaloenduse andmetel oli Augrabiesi elanikest värvilisi 47,06%, mustanahalisi aafriklasi 36,81%, valgeid 9,37%, India või Aasia päritolu inimesi 2,84% ja teisi 3,94%. Afrikaani keelt pidas emakeeleks 66,69% inimesi, tsvana keelt 28,84% ja inglise keelt 1,63%.
Ehitusmaterjalitööstus

Ehitusmaterjalitööstus on tööstusharu, mis tegeleb ehitusmaterjalide tootmise ja primaarse töötlemisega.
TV2 Sport (Taani)

TV2 Sport on Taani sporditelekanal, mis alustas tegevust 9. jaanuaril 2015.
Sandby lade

Sandby lade on ordoviitsiumi ladestu ülemordoviitsiumi ladestiku globaalne kronostratigraafiline üksus (lade). Seda hakkas esimesena eristama Stig Bergström aastal 2003. Lade on nime saanud Södra Sandby küla järgi Rootsis, nimi pakuti välja aastal 2006.
Lademe alumist piiri määratleb graptoliit "Nemagraptus gracilis"e esmakordne ilmumine Sularpi ojasängi piirpaljandis Fågelsångsdaleni looduskaitsealal Rootsis (tegemist on regionaalses geokronoloogias üleminekuga Uhaku lademe kivimitelt Kukruse lademe kivimitele), lademe ülempiiri märgib graptoliit "Diplacanthograptus caudatus"e esmakordne ilmumine Black Knobi mägedes Atokas Oklahomas. 
Sandby lade lasub Darriwili lademel ja see lamab Katy lademe all. Lademe vanus on 460,9...455,8 miljonit aastat. Eestis vastavad sellele Kukruse lade ja Haljala lade, osaliselt ka Keila lade. Lademesse kuuluvad Vangiški kihistu ja Rõtšanõ kihistu.
Suurbritannia regionaalses stratigraafias vastavad Sandby lademele Aureluci lade ja Burrelli lade, Põhja-Ameerikas Chazy lade ja Turini lade. Austraalias vastab sellele Gisborni lademe ülemine osa, Chewtoni lade ja Bendigo lade, Siberis Tšertovski lade ja Baksõ lademe alumine osa, Vahemere ja Põhja-Gondwana piirkonnas Dobrotivi lademe ülemine osa ja Berouni lademe alumine osa. Hiinas vastab sellele Neichiashani lademe alumine osa.
Iroonia

Iroonia (kreeka sõnast "εἰρωνεία" eirōneía – 'teeseldud teadmatus') on retooriline võte, kus tegelikult öeldav erineb järsult sellest, mis esmapilgul paistab öeldud olevat.
Irooniat on liigitatud mitmeti, näiteks verbaalseks, dramaatiliseks ja situatsiooniliseks irooniaks. Neid iroonia vorme kasutatakse sageli tõe rõhutamiseks. Irooniline võrdlus, mida kasutatakse sageli sarkasmis, ja mõned litootese vormid võivad mõtet rõhutada teadliku keelekasutuse abil, mis väidab tõele vastupidist, eitab tõe vastandit või pisendab faktilist seost suuresti ja ilmselgelt. Ajaloolase Connop Thirlwalli sõnul kuuluvad iroonia teiste vormide hulka ka dialektiline ja praktiline iroonia. Saksa filosoof Hegel käsitles ka kosmilist irooniat, mis väljendub juhuste iroonilises kokkusattumuses. Samuti on filosoofias irooniat põhjalikult käsitlenud Richard Rorty, sealhulgas teinud seda eesti keeleski ilmunud teoses "Sattumuslikkus, iroonia ja solidaarsus".
Sjuan

Sjuan (rootsi keeles 'seitse'; varem TV4 Plus) on Rootsi telekanal. See alustas tööd 9. märtsil 2003 ja kannab praegust nime alates 2011. aastast.
See on kanali TV4 sõsarkanal ja selle omanik on TV4 AB.
Kanal keskendub meelelahutus-, spordi- ja elustiilisaadete näitamisele.
Tuludeklaratsioon

Tuludeklaratsioon on dokument, milles füüsiline või juriidiline isik deklareerib seadustes ettenähtud riigiasutusele oma tulud aruandeperioodi (tavaliselt aasta) jooksul, kohustudes esitama tõele vastavad andmed, mille alusel saab riik arvestada tema makse, eelkõige tulumaksu.
Eestis.
Eestis kehtestab tuludeklaratsiooni tulumaksuseadus, kus seda kirjeldab 9. peatükk "Tulude deklareerimine ja tulumaksu tasumine", milles sisaldub § 44 "Tuludeklaratsioonid". Deklaratsioonid esitatakse maksu- ja tolliametile ning seda tehakse valdavalt elektrooniliselt internetis. Paljudes teistes riikides seevastu esitatakse tuludeklaratsioonid tänini paberkandjal.
Küüpvärvaine

Küüpvärvaine (saksa sõna "Küpenfarbstoff" eeskujul) on värvaine, mis värvimisprotsessis redutseeritakse lahustuvateks värvituks leukoaluseks ja hiljem oksüdeeritakse uuesti värviliseks lahustumatuks ühendiks.
Sõnavara.
Eesti keeles on kasutatud küüpvärvaine kohta ka omatüvelist sõna "kahjavärv" ja potisinise kohta "kahjasinine". Keemianomenklatuuri komisjoni soovitusel tuleks segadusttekitavat sünonüümi vältida, sest "kahjavärviks" on enamasti nimetatud lepakoortest saadud mustjaspruuni värvi või raudvitrioli, nn kübaramusta.
Küüpvärvaine toimimise põhimõte.
Need värvained ei lahustu vees, kuid neid saab lahustada aluselises lahuses redutseeriva aine abil. Värvained redutseeritakse raudvitrioli või hüposulfaadiga värvituks (näiteks indigo -&gt; värvitu leukoalus), et neid saaks värvimiseks aluselises aines lahustada. Kui riie kastetakse lahusesse, adsorbeerub värv tekstiilikiududele värvitu leukovormina. Värvaine muutub nähtavaks alles oksüdatsiooni tulemusena, kui tekstiil kuivab. Samal ajal muutub värv lahustumatuks.
Küüpärvaineid saadakse loodusest (näiteks värvi-indigopõõsas, sinerõigas jt indigot andvad taimed, purpurteod) ja sünteesitakse tehislikult.
Värvimine algab värvilahuse valmistamisega: värv lahustatakse väikeses koguses 50-kraadises vees naatriumvesiniksulfiti ja seebikivi abil. Traditsiooniliselt on rahvakultuuris aluseliseks keskkonnaks kasutatud kust, milles kääritamisel tekib aluseline ammoniaak. Rohkem vett on vaja värvainete puhul, mis on keemiliselt vähempüsivad. Leelise ja naatriumvesiniksulfiti ülesanne on veest hapnik ära ühendada. Selles lahuses muutub värvaine tumedast rohekaskollaseks, st kaotab oma värvi, millele viitab kreekakeelne sõna "leukos" 'valge'. Värv muutub siniseks õhu käes kuivades, juba värvitud tekstiilile kantuna.
Näiteid.
Tuntuim küüpvärvaine on indigo, mis pärast värvimislahusest välja võtmist peab sinise värvuse saavutamiseks õhuhapniku toimel oksüdeeruma. Selline looduslik värvaine on ka purpurtigudest saadav purpur ja hiina indigoks nimetatud "lokao". Küüpvärvid on ka kõik indigo derivaadid nagu näiteks indigokarmiin, ja tänapäeval kivisöetõrvast sünteesitud indantreenvärvid, mida valmistatakse paljudes värvitoonides.
Jõululaulude loend

Siin on loetletud jõululaule.
Orsell

Orsell (prantsuse keeles "orseille") on "Roccella" perekonna samblikest fermentatiivse käärimise teel saadav värvaine. Värvus on purpurja tooniga erk punane.
Nimetusest.
Värvaine nimetus tuleb sambliku nimetusest (vanaprantsuse "orchel", katalaani "orxella") ja käis algselt rannikul eluneva "Roccella" perekonna samblikest saadava värvaine kohta, kuid 19. sajandi lõpuks nimetati orselliks kõiki värvaineid, mida saadi samblikest, ja eristati neid täiendsõnade abil - tõeline orsell oli saksa keeles "canarische Orseille" või "Kräuterorseille", prantsuse keeles "orseille d'herbe", "orseille de mer" või "orseille des iles" 'mereorsell', 'saarte orsell', parell oli saksa keeles "Erdorseille", prantsuse keeles "orseille de terre" 'maaorsell', "orseille d'Auvergne" 'Auvergne'i orsell' või "orseille de Lyon", ja "cudbear" kandis prantsuse keeles nime "orseille d'Ecosse" 'šoti orsell'.
Saamine.
Vanim orselli lähteaine on arvatavasti Lõuna-Euroopas levinud samblikuliik "Roccella tinctoria", mille kasvukoht on Vahemere rannikul. Antiikajal oli orsell purpurtigudest saadava purpurvärvi kõrval üks kallimaid värvaineid, seda mainib juba Theophrastos. 4. sajandil värvaine kasutamine vähenes märgatavalt ja üks seletusi selle kohta on, et samblik ei jõudnud oma kasvukohtades taastuda.
Orselli tootmiseks peenestati samblik ja lasti sel mõnest päevast kuni mitme kuuni liguneda lahjendatud ammoniaagis või uriinis, et moodustuks värvaine ortseiin (värvainete indeksis C.I. Natural Red 28). 14. sajandil jõudis orselli valmistamise oskus Idamaadest Vahemere maadesse. Samblikest orselli tootmise kõrvalsaadus on lakmus.
Näiteid ajaloost.
Maailma üks vanimaid illustreeritud raamatuid, 5.–6. sajandist pärit ja praegu Rossanos asuv "codex purpureus" on kirjutatud purpurpärgamendile. Pikka aega arvati, et pärgament on värvitud Tüürose purpuriga, kui 2016. aastal selgitati välja, et värv ei sisalda bromiini, sisaldab aga ortseiini ja seega on tegemist orselliga.
Orselliga on värvitud lõngu 16.–17. sajandi gobeläänide jaoks. Kuigi juba siis teati orselli vähesest värvikindlusest, kasutati seda siiski väga palju kaunite värvitoonide pärast. Nüüdseks on vaipade esialgne toredus kadunud või kadumas.
Venemaal kasutati orselli alates 17.–20. sajandini villa ja siidi värvimiseks.
Hiligainoni keel

Hiligainoni keel on Filipiinidel räägitav austroneesia keel.
Seda keelt kõneleb umbes 9 miljonit inimest.
Kohtupsühholoogiaekspertiis

Kohtupsühholoogiaekspertiis on üks kohtuekspertiisi liike, mille ülesanne on uurida psüühiliselt terve isiku psüühikat ja anda kohtumenetluses kasutamiseks eksperdihinnanguid. Isikutele, kelle käitumise ja otsustusvõime adekvaatsuse kohta on tekkinud kahtlusi, määratakse kompleksekspertiis, milles osaleb peale psühholoogi ka psühhiaater-ekspert.
Kohtupsühholoogilise ekspertiisi käigus hinnatakse näiteks seda, kas tunnistajate ütlused on usaldusväärsused, analüüsitakse isiku käitumist, agressiivsust ja motivatsiooni ning hinnatakse teadlikkust ja teadvustatust konkreetses kuriteo situatsioonis. Kohtupsühholoogilise ekspertiisi käigus selgitatakse välja ka inimpsüühika mõjutused ühiskondlikust teadvusest, mis koosneb personaalsetest vaadetest, ideedest, väärtustest, sotsiaalsetest normidest, talletatud teadmistest, mis on iseloomulikud suuremale sotsiaalsele rühmale.
Ekspertiisi vajalikkuse määrab kohus ning ekspertiisi võib läbi viia ekspert, kes on riiklikult tunnustatud ja kantud riiklikult tunnustatud ekspertide nimekirja, kohtuekspert või menetleja poolt määratud muu isik (KES § 4 lg 2). Eestis teeb kohtuekspertiisi riiklik ekspertiisiasutus Eesti Kohtuekspertiisi Instituut (EKEI).
Eksperdiks sobib erialase haridusega isik, kes on piisava väljaõppega omandanud vastava kvalifikatsiooni ja teadmised. Ekspertiisi käigus kogub ekspert empiirilisi andmeid uuritava isiku kohta ning tuginedes oma teadmistele, mõtestab ta saadud andmeid. Ekspertiisi objektiivsuse tagamiseks tuleb empiirilist materjali põhjalikult analüüsida ja teaduslikult tõlgendada, kus viimase puhul tuleb toetuda praktikas kontrollitud psühholoogiateooriale. Kohtupsühholoogia ekspertiis lõpeb ettekandega ekspertiisi tulemustest, kus otsus ei põhine ainult otsesel uurimistulemusel, vaid kogu toimiku materjalil.
Kylemore

Kylemore on linn Lõuna-Aafrika Vabariigis Lääne-Kapimaa provintsis Cape Winelandsi ringkonnas.
Lõuna-Aafrika Vabariigi 2011. aasta rahvaloenduse andmetel oli Kylemore'i elanikest värvilisi 91,75%, mustanahalisi aafriklasi 4,92%, valgeid 2,22%, India või Aasia päritolu inimesi 0,49% ja teisi 0,65%. Afrikaani keelt pidas emakeeleks 94,59% inimesi ja inglise keelt 2,66%.
Maie Opkaup

Maie Opkaup (sünninimi Maie Rauk; sündinud 3. septembril 1936 Kavandis) on eesti õpetaja ja rahvatantsujuht.
Ta on juhendanud rahvatantsurühmi aastatel 1956–2006.
Ta on töötanud Orissaare Keskkooli ajalooõpetajana.
Tema 80. sünnipäeval avati Orissaare kultuurimaja juures temanimeline pink.
Marta Kivi

Marta Kivi (23. jaanuar / 5. veebruar 1912 Kakuna, Saaremaa – 23. august 2020 Rapla) oli eesti õpetaja. Ta oli alates 10. detsembrist 2018 Eesti vanim elanik ja teadaolevalt ajaloo vanim saarlane.
Ta alustas kooliteed 1919. aasta sügisel Tornimäe 4-klassilise algkoolis, kus tema õpetaja oli ta isa Anton Kivi. 4. klassi alustas ta Uuemõisa algkoolis, kus lõpetas 1925. aastal ka 6. klassi. Pärast Uuemõisa kooli lõpetamist asus ta Haapsalus õppima Läänemaa Õpetajate Seminaris. Seminari lõpetamisele 1932. aastal järgnes kaheaastane õpetajana töötamise kohustus. Marta esimeseks töökohaks sai 1932. aastal avatud Tumala kool.
Peale Tumala kooli oli Marta Kivi õpetaja veel Kuressaares, Audlas ja ka mandril, kuid 1944. aasta sügisel, pärast koolidirektorist isa Anton Kivi surma sai temast Tornimäe Mittetäieliku Keskkooli direktor. Peale algklassides õpetamise andis Marta ka eesti ja saksa keele tunde. Tema käe all tegutsesid nii kooli kui ka rahvamaja laulukoorid ning muusikaõpetust ja laulmist andis ta ka kogu koolile.
Isiklikku.
Tema isa Anton Kivi oli õpetaja ja koolijuhataja Tornimäe koolis. Marta vanem vend Aleks oli samuti koolijuhataja ja küüditati Venemaale. Teine vend Boris oli Teise maailmasõja ajal Nõukogude armee ohvitser, aastatel 1947–1952 Tornimäe kooli direktor, aastatel 1951–1963 Leisi Keskkooli direktor ja alates 1963. aastast kuni pensionile minekuni Kingissepa Keskkooli direktor.
Christophe Castaner

Christophe Castaner (sündinud 3. jaanuaril 1966 Ollioules'is) on Prantsusmaa jurist ja poliitik, ta on seotud liikumisega En Marche!. Ta oli 16. oktoobrist 2018 kuni 6. juulini 2020 Prantsusmaa siseminister.
Ta sündis aastal 1966 Ollioules'is Var'i departemangus Provence-Alpes-Côte d'Azuri piirkonnas. 
Ta oli 16. oktoobrist 2018 kuni 6. juulini 2020 Prantsusmaa siseminister.
Nordic Institute for Interoperability Solutions

MTÜ Nordic Institute for Interoperability Solutions ehk NIIS on Tallinnas paiknev mittetulundusühing, mis rajati Eesti ja Soome ühise koostööorganisatsioonina piiriüleste digitaalsete lahenduste arendamiseks. NIIS arendab ja haldab X-Road’i.
Instituudi tegevust ehk X-Road’i tuumtarkvara arendamist rahastavad Eesti ja Soome võrdselt liikmemaksu kaudu.
Ajalugu.
2013. aasta detsembris sõlmisid Eesti peaminister Andrus Ansip ja Soome peaminister Jyrki Katainen koostöömemorandumi, mille üheks keskseks punktiks oli koostöö riiklike andmevahetuskihtide arendamisel. See oli väidetavalt maailma esimene digiallkirjastatud valitsustevaheline kokkulepe.
Soome alustas X-tee andmevahetuskihi kasutuselevõttu 2015. aastal ning Soome andmevahetuskihi nimi on Suomi.fi-palveluväylä (inglise keeles "Suomi.fi Data Exchange Layer"). Sealt alates otsiti võimalusi ühiseks X-tee (inglise keeles samuti "X-tee") arendamise ja haldamise korraldamiseks.
2017. aasta 7. märtsil allkirjastasid Eesti ettevõtlus- ja infotehnoloogiaminister Urve Palo ning Soome väliskaubandus- ja arenguminister Kai Mykkänen koostöölepingu ühise mittetulundusühingu loomiseks. Leping sai allkirjad Kersti Kaljulaidi riigivisiidi ajal Helsingisse ning lepingu osapooled olid Majandus- ja kommunikatsiooniministeerium ning Soome rahandusministeerium. Asutamisleping sai allkirjad juunis ning mittetulundusühing kanti registrisse 20. juunil 2017.
X-tee tuumtarkvara arendus liigutati Riigi Infosüsteemi Ametilt (RIA) ja Väestöre kisterikeskuselt (VRK) üle NIIS’I ning sellest hetkest alates nimetatakse X-Road’iks ainult seda tuumtarkvara, mida arendab NIIS. Küll jäi RIA kätte X-tee Eesti keskkonna haldamine ning samuti pakuvad nad jätkuvalt X-teed teenusena Eestis.
Veebruaris 2018 valmis tehniline lahendus, millega muutus võimalikuks andmete vahetamine X-tee kaudu Eesti ja Soome vahel.
2018. aasta septembris sõlmiti partnerluskokkulepe Islandi ja NIISi vahel. Islandi riikliku andmevahetuskihti, mis põhineb X-Road’i tuumtarkvaral, nimi on Straumur.
Juliana Donald

Juliana Donald (sündinud 1. jaanuaril 1964 Washingtonis Columbia ringkonnas) on Ameerika Ühendriikide näitleja.
Adzes

Adzes (vanasti ka Adze ja Adzmuiža) on küla ("skrajciems" ehk hajaküla) Lätis Kuldīga piirkonnas Gudenieki vallas. Küla asub merepinnast 35 meetri kõrgusel Rīva jõe kaldal, valla keskusest Gudeniekist 7,5, piirkonna keskusest Kuldīgast 42 ja Riiast 200 kilomeetri kaugusel.
Adzese küla kujunes Adze mõisa ("Adsen") juurde. Küla all asub kõige rikkalikum nafta leiukoht Läti maismaa-aladel.
Küla järgi on nime saanud Adze kihistu. Sealne 6. puurauk on ka selle kihistu stratotüüp. 
Külas kasvav mänd ümbermõõduga 2,7 meetrit ja tammed ümbermõõtudega 5,08 ja 5,7 meetrit on looduskaitse all.
Karatara

Karatara on asula Lõuna-Aafrika Vabariigis Lääne-Kapimaa provints Garden Route'i ringkonnas Knysna vallas.
Lõuna-Aafrika Vabariigi 2011. aasta rahvaloenduse andmetel oli Karatara elanikest värvilisi 56,48%, valgeid 40,11%, mustanahalisi aafriklasi 2,84% ja teisi 0,57%. Afrikaani keelt pidas emakeeleks 94,85%, inglise keelt 2,52% ja tsvana keelt 0,92%.
Brisbane Roar FC

Brisbane Roar Football Club on Austraalia jalgpalliklubi, mis tegutseb Queenslandi osariigis Brisbane'is. Ta mängib Austraalia kõrgliigas A-League.
Klubi on asutatud 1957. aastal nimega Hollandia-Inala. Hiljem on klubi kandnud nimesid Brisbane Lions ja Queensland Roar. Praeguse nime sai klubi hooajal 2009–10.
Brisbane Roar on tulnud kahel korral A-League'i põhihooaja meistriks ja kolmel korral A-League'i finaalseeria võitjaks. Hooaegadel 2010–11 ja 2013–14 võideti nii põhihooaeg kui ka finaalsari. 2010. aasta septembrist kuni 2011. aasta detsembrini püsis Brisbane Roar Austraalia kõrgliigas kaotuseta 36 mängu järjest, mis on liiga rekord.
Klubi kodustaadion on Dolphin Oval, mis mahutab 11 500 pealtvaatajat.
Brisbane Roaril on ka oma naiskond, mis mängib Austraalia naiste kõrgliigas W-League.
Praegune koosseis.
"Seisuga 10. detsember 2020"
Bučiūnai

Bučiūnai on küla Leedus Rokiškise rajoonis Obeliai vallas. Aastal 2001 oli külas 77 elanikku.
Küla lähistel asub Butkūnai 241 puurauk, mis on Bičinūai kihistu stratotüüp. Ka kihistu ise on saanud nime selle küla järgi.
Ärireis

Ärireis on töö eesmärgil teise riiki reisimine. Ärireis sisaldab kõiki olulisi elemente: transporti, majutust ning vabaaja tegevusi. Ärireisi eristavad tavalisest reisist töökohustused, mille pärast teise riiki minnakse. 
Ärireiside trendid.
Kasvavaks trendiks ärireisidel on vaba aja sidumine töökohustustega ehk bleisure. Teise riiki reisimisel kasutatakse võimalust tutvuda kohaliku kultuuri ning vaatamisväärsustega. Ärireisijad hindavad oluliseks vaba aja tegevuseks golfi mängimist. 
Ärireisijad peavad majutusasutust valides oluliseks heal tasemel tehnoloogia ning Wi-Fi olemasolu. Samuti hinnatakse mugavust ning väärtustatakse 24/7 check-in’i võimalust. Ärireisijad väärtustavad ka majutusasutuse mugavust ning moodsat disaini. 
Üha kasvavamaks trendiks ärireiside maastikul on kodumajutuse kasutamine. Airbnb on loonud programmi nimega Business Travel, mille eesmärk on muuta kodumajutuse kasutamine ettevõtete jaoks käepärasemaks. Läbi selle soovitakse pakkuda ärireisijatele personaalsemat lähenemist ning külalislahkemat ja paremat teenust.
Frey (Liivimaa aadlisuguvõsa)

Frey oli Liivimaa aadlisuguvõsa.
Ajalugu.
Freyd võisid olla pärit Saaremaalt, kus üks neist oli mõisaomanik. Viimase poeg Johann Gustav Frey (suri pärast 1795) oli Liivimaal Vana-Kuuste mõisa rentnik. 1795. aasta 22. augustil (vkj) omandas ta Püha Rooma keisrilt aadlidiplomi (rüütel). Tema pojast Peter Heinrich von Freyst (1757−1833) sai vaimulik ja ta teenis ligi 50 aastat Püha pastorina (1785−1833). Kuna tema meessoost järeltulijad surid noorelt, oli ta oma suguvõsa viimane esindaja.
Central Coast Mariners FC

Central Coast Mariners Football Club on Austraalia jalgpalliklubi, mis tegutseb Uus-Lõuna-Walesis Gosfordis. See mängib Austraalia kõrgliigas A-League.
Klubi asutati 2004. aastal ning see oli üks kaheksast esimesest klubist, mis hakkas A-League'is mängima.
Central Coast Mariners on tulnud kahel korral A-League'i põhihooaja meistriks ja 2013. aastal ka finaalseeria meistriks. Lisaks on neljal korral osaletud AFC-i Meistrite Liigas.
Klubi kodustaadion on Central Coast Stadium, mis mahutab 20 059 pealtvaatajat.
Central Coast Marinersi suurimaks rivaaliks on Newcastle Jets ning kahe klubi vahel toimuvad derbimängud on tuntud nime all F3 Derby – see on saanud nime maantee järgi, mis Gosfordi ja Newcastle'it ühendab.
Praegune koosseis.
"Seisuga 18. detsember 2020"
Viasat

Viasat on Rootsi satelliit-digitelevisiooniteenuse pakkuja, mis edastab telekanaleid satelliitside abil (ASTRA 4A &amp; SES 5 4.9°E).
Kanalite vastuvõtuks on vajalik paraboolantenn (rahvakeeli "satipann" või "taldrik"). Signaal liigub antennist digiboksi, mis "tõlgib" signaali pildiks ja heliks ning edastab selle telerisse. Satelliittelevisiooni eeliseks on võimalus edastada televisiooni- ja raadiokanaleid väga laiale territooriumile, sealhulgas piirkondades, kuhu sageli maapealne telesignaal või kaabeltelevisioon ei ulatu.
Viasatil on ka omakanalid: TV1000, TV1000 Action, TV1000 Russkoje Kino, Viasat History, Viasat Nature, Viasat Explore, Viasat Golf, Viasat Motor, Viasat Hockey, Viasat Fotboll.
Viasati omanik on Nordic Entertainment Group.
Södra Sandby

Södra Sandby on küla Rootsis Skåne läänis ja Lundi vallas, Södra Sandby distrikti halduskeskus.
Asula tekkis 1906. aastal rajatud ja praeguseks suletud Lundi–Revinge raudtee ühe jaama juurde. Sealne kirik rajati XI sajandi lõpus. Külas asuvad ka aastal 1820 rajatud tuulik ja aastal 1903 rajatud viinavabrik.
Külas on neli kooli, neist üks keskkool.
196. aastal sündis külas Rootsi ratsutaja Rolf-Göran Bengtsson.
Södra Sandby järgi on nime saanud ordoviitsiumi Sandby lade.
Toomas Lasmann

Toomas Lasmann (sündinud 12. septembril 1944) on eesti telerežissöör, raadiodiktor ja filmitekstide lugeja.
Elukäik.
Toomas Lasmann on lõpetanud Tallinna 20. Keskkooli. Kooliajal osales rahvateatris Noorus.
Eesti NSV Teatriühingu lavakunstistuudios õppis ta näitlemist aastatel 1966–1968 (lavakõne õpetajad Leo Martin, Kaarel Toom, Aksel Küngas), 1972 õppis Moskvas telerežissööride kursustel, 1973–1978 õppis Tallinna Pedagoogilises Instituudis kultuurharidust ja näitejuhtimist, mille lõpetas "cum laude". 
Töötas esmalt Eesti Raadios diktorina ning jätkas ETVs režissööri abina.1965. aastal asus tööle Eesti Televisiooni režissööri abina, hiljem Horoskoobi režissööri assistendina ning 1979–1996 režissöörina. On filmi- ja seriaalitekste on peale lugenud alates 1968. aastast. On lugenud filmitekste ka telekanalitele TV1 ja TV3.